Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. М.од Скопје, поднесена против ЈП за јавни паркиралишта „Паркинзи на Општина Центар“ - Скопје, по предметот Барање за пристап до информации од јавен карактер, на 08.08.2024 година, го донесе следното

**Р Е Ш Е Н И Е**

1. Жалбата изјавена А. М. од Скопје, поднесена против ЈП за јавни паркиралишта „Паркинзи на Општина Центар“ - Скопје, заведена во Агенцијата под бр. 08-216 на 29.07.2024 година, по предметот Барање за пристап до информации од јавен карактер, **СЕ УВАЖУВА.**
2. Предметотсевраќа на повторно постапувањепред првостепениот орган.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

А. М. од Скопје, како што е наведено во Жалбата, на 05.07.2024 година поднела Барање за пристап до информации од јавен карактер до ЈП за јавни паркиралишта „Паркинзи на Општина Центар“ - Скопје, со кое побарала по пошта да и се достави препис од следните информации:

„-Каде конкретно е лоциран паркингот бр.1855 (шифра Ц2) на територијата на Општина Центар т.е. на која улица се наоѓа, односно од која улица се пристапува на овој паркинг?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-216 на 29.07.2024 година.

 Агенцијата со електронски допис бр.08-216 од 29.07.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 30.07.2024 година до Агенцијата достави е-маил во кој наведува: „Обратете се во Градски паркинг тие стопанисуваат со наведената улица во Барањето а не ЈП Паркинзи на Општина Центар“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата за заштита на правото на слободен пристап до информациите од јавен карактер утврди дека Имателот на информации не постапил по Барањето на Барателот согласно Законот за слободен пристап до информации од јавен карактер.

Имателот на информации бил должен да постапува по Барањето на Барателот согласно член 18 од Законот за слободен пристап до информации од јавен карактер, а не како во конкретниот случај да не постапува во законски предвидениот рок, а по доставувањето на Жалбата на произнесување кај Имателот, истиот да ја упати Агенцијата да се обрати во „Градски паркинг“.

Согласно член 18 став 1 од Законот за слободен пристап до информации до јавен карактер, кој гласи: „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.“

Агенцијата му укажува на ЈП за јавни паркиралишта „Паркинзи на Општина Центар“ - Скопје дека, при повторното постапување е должно најдоцна **во рок од три дена** од денот на приемот на ова Решение да го препрати Барањето до Имателот на информации кој според содржината на барањето е имател на информацијата и кој самиот во својот допис го идентификува. За постапувањето е должен да го извести Барателот, а истовремено и Агенцијата за заштита на правото на слободен пристап до информации од јавен карактер.

При повторно постапување по Барањето, Имателот на информации е должен одново да го разгледа Барањето и да постапи по истото согласно одредбите на Законот за слободен пристап до информации од јавен карактер, земајќи ги предвид укажувањата од страна на Агенцијата за заштита на правото за слободен пристап до информации од јавен карактер.

Поради погоре наведеното, Агенцијата одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**